Parool toegestaan 52 jaar ná moord op Kennedy | Maroela Media
Parool toegestaan 52 jaar ná moord op Kennedy
Sirhan Sirhan is destyds lewenslank gevonnis vir die sluipmoord op Robert F Kennedy in 1968. (Foto: Die departement van korrektiewe dienste in Kalifornië/AFP)
Die man wat in 1969 skuldig bevind is aan die sluipmoord die vorige jaar op die Amerikaanse senator Robert F Kennedy, is Vrydag parool in Kalifornië toegestaan.
Sirhan Sirhan, nou 77, het reeds meer as vyf dekades agter tralies deurgebring sedert Kennedy, broer van die Amerikaanse president John F Kennedy wat in 1963 in 'n sluipmoordaanval doodgeskiet is, op 6 Junie 1968 ook in 'n sluipmoordaanval by die Ambassador Hotel in Los Angeles doodgeskiet is.
Die paroolraad se besluit om parool toe te staan beteken egter nie dat Sirhan outomaties vrygelaat sal word nie. Die besluit is onderhewig aan 'n drie maande-hersiening en sal eindelik by die goewerneur van Kalifornië berus.
Sirhan is in 1969 skuldig bevind aan die moord op Kennedy en ter dood veroordeel nadat hy skuld beken het. Sy doodsvonnis is etlike jare later na lewenslange tronkstraf omgekeer.
Twyfel het egter destyds ontstaan of Sirhan werklik verantwoordelik was vir die senator se dood in die lig van bewerings dat daar op 5 Junie 1968 'n tweede gewapende man in die Ambassador Hotel kon gewees het.
Kennedy het die betrokke aand 'n toespraak in die hotel gelewer nadat hy die Demokratiese presidentsverkiesing in Kalifornië gewen het.
Die senator is in die kombuis waar hy personeel ontmoet het, geskiet. Verskeie mense in sy gevolg is ook geskiet, soos Paul Schrade wat in die kop geskiet is, maar oorleef het.
Schrade het hom sedertdien beywer vir die vrylating van Sirhan en gesê die getuienis teen hom maak nie sin nie. "Dit is 'n goeie besluit," het Schrade Vrydag aan AFP gesê nadat Sirhan parool toegestaan is.
"Ek is baie dankbaar dat die paroolraad Sirhan die geleentheid gee om huis toe te gaan."
Kennedy se jongste seun, Douglas, het Vrydag ook voor die paroolraad aangedui dat hy ten gunste is van Sirhan se vrylating.
Onsekerheid oor Sirhan se skuld het destyds tydens sy verhoor ontstaan toe 'n lykskouingsverslag getoon het dat Kennedy van agter op 'n afstand geskiet is.
Volgens ooggetuies het Sirhan voor Kennedy gestaan toe die skote afgevuur is.
Getuienis het met die verloop van jare na vore gekom wat toon dat daar tot 13 skote daardie aand afgevuur is.
Die wapen wat Sirhan afgevuur het, het slegs plek gehad vir agt patrone.
Sirhan, 'n Palestynse Christen, het destyds tydens sy verhoor gesê hy het Kennedy gehaat weens sy steun aan Israel.
Kyk: Robotte pak gewaagde toertjies aan
VSA loods hommeltuigaanval op Isis-beplanner
Ons hou maar duim van dat Larry Elder die pos van goewerneur het teen die tyd dat die ou se parool opkom.
Sal interessant wees om te verneem wat die term "huis toe gaan" in die verband sal wees, na 50 jaar se afwesigheid.
VF+ neem kennis hierdie is 'n swaar vonnis,nie 15 jaar waarvan jy 'n kwart moet uitdien voor jy op onvoorwaardelike parool vrygelaat word vir moord en roof van twee mense nie( met verwysing na die Sebiedele moord )
In SA sou hy na ongeveer 15jr Parool gekry het. Fit is nou die " Definisie" van Lewenslank
Sukkel om my kop om hierdie een te kry; vermoor 'n mens… word tydelik uit die groter gemeenskap gehaal… Gaan nou terug en LEWE… Iewers verstaan ons iets nie reg nie?